รายงานพิเศษ การปรับแก้กฎหมายใบขับขี่
รายงานพิเศษ  การปรับแก้กฎหมายใบขับขี่


ก่อนหน้านี้ เกิดกระแสวิพากษ์วิจารณ์ในสังคมเป็นวงกว้าง ถึงกรณีการเพิ่มโทษผู้ไม่มีใบอนุญาตขับขี่ จากเดิมปรับเพียงหลักพัน เพิ่มเป็นหลักหมื่น 

ถือเป็นเรื่องปกติที่ผู้ขับขี่รถยนต์และรถจักรยานยนต์ จะต้องมีใบอนุญาตขับขี่ เพื่อแสดงตัวว่า มีคุณสมบัติและผ่านการอบรม การทดสอบจากกรมการขนส่งทางบก ในการเป็นผู้ขับขี่อย่างถูกต้องตามกฎหมาย แต่ภาพชินตาที่อาจทำให้กลายเป็นเรื่องเคยชินของคนทั่วไป คือ การขับขี่ของกลุ่มเยาวชน บางส่วนอาจมองว่า เป็นเรื่องปกติ แต่หากไตร่ตรองดูดีๆ แล้ว จะเห็นว่าอุบัติเหตุส่วนใหญ่มักเกิดขึ้นจากกลุ่มบุคคลเหล่านี้ หากยกตัวอย่างให้เห็นภาพอย่างชัดเจน ก็เช่น คดีที่เยาวชนหญิงคนหนึ่ง ขับรถชนรถตู้โดยสารสาธารณะ ทำให้มีผู้บาดเจ็บและเสียชีวิตนับ 10 คน สอดคล้องกับข้อมูลของสำนักนโยบายและยุทธศาสตร์ กระทรวงสาธารณสุข ที่ระบุว่า เด็กและเยาวชนอายุระหว่าง 15-19 ปี เป็นกลุ่มอายุที่มีการเสียชีวิตจากการเกิดอุบัติเหตุทางท้องถนนสูงที่สุด เฉลี่ยปีละ 1,688 คน แต่กฎหมายที่เกี่ยวกับใบขับขี่ของไทย กลับมีโทษน้อยและล้าสมัย ผิดกับหลายประเทศทั่วโลก เช่น ญี่ปุ่นและสหรัฐอเมริกา ที่ความผิดเกี่ยวกับการขับขี่โดยไม่มีใบอนุญาต จะมีโทษสูง ทั้งจำและปรับ ด้วยเหตุเหล่านี้ กรมการขนส่งทางบก จึงขับเคลื่อนการปรับแก้กฎหมายเกี่ยวกับการควบคุมดูแลยานพาหนะทั่วประเทศ ให้เป็นฉบับเดียวกัน คือ พระราชบัญญัติการขนส่งทางบก พ.ศ.2522 และพระราชบัญญัติรถยนต์ พ.ศ.2522
นายกมล บูรณพงศ์ รองอธิบดีกรมการขนส่งทางบก กล่าวว่า เป้าหมายสำคัญของการปรับแก้กฎหมายครั้งนี้ เพื่อเป็นการคัดกรองผู้ขับขี่ให้มีคุณภาพมากขึ้น ด้วยการทำให้ใบอนุญาตขับขี่ออกยาก แต่ยึดง่าย พร้อมทำให้ผู้ขับขี่ตระหนักว่า การมีใบขับขี่เป็นเรื่องสำคัญ ด้วยการเพิ่มอัตราโทษผู้ขับขี่ที่ไม่มีใบอนุญาต และผู้ขับขี่ที่ไม่พกพาใบขับขี่ โดยยืนยันว่า แต่เดิมโทษที่ระบุไว้ในพระราชบัญญัติการขนส่งทางบกฯ ที่บังคับใช้กับรถขนส่งขนาดใหญ่ มีโทษสูงอยู่แล้ว โดยเฉพาะ ผู้ขับขี่ที่ไม่มีใบอนุญาต เดิมจำคุกไม่เกิน 2 ปี ปรับไม่เกิน 40,000 บาท ขณะที่ พระราชบัญญัติรถยนต์ ที่บังคับใช้กับรถยนต์ส่วนบุคคลและรถจักรยานยนต์ จะมีโทษน้อยกว่า ซึ่งเมื่อมีควบรวมกฎหมาย จึงต้องมีการกำหนดอัตราโทษใหม่ให้มีความเหมาะสม
 
หลายคนอาจเข้าใจและเห็นด้วยกับการเพิ่มโทษผู้ไม่มีใบอนุญาตขับขี่ แต่ก็อาจยังมีข้อกังหาเกี่ยวกับผู้บังคับใช้กฎหมาย ที่อาจใช้เป็นช่องทางเรียกรับผลประโยชน์ ซึ่งพลตำรวจตรี เอกรักษ์ ลิ้มสังกาศ ในฐานะคณะทำงานแก้ไขปัญหาจราจร สำนักงานตำรวจแห่งชาติ ยืนยันว่า หากพบตำรวจฉวยโอกาสนี้เรียกรับผลประโยชน์ ปฏิบัติหน้าที่โดยมิชอบ จะถูกดำเนินคดีทั้งทางอาญาและวินัย โดยไม่มีการช่วยเหลือกันอย่างแน่นอน และสำนักงานตำรวจแห่งชาติ ยังอยู่ระหว่างพิจารณายกเลิกส่วนแบ่งค่าปรับให้กับตำรวจจราจร เพื่อป้องกันข้อครหาการกวดขันวินัยจราจรบนท้องถนนอีกด้วย

อย่างไรก็ตาม การปรับแก้กฎหมายนี้ ล่าสุด พลเอก ประยุทธ์ จันทร์โอชา นายกรัฐมนตรี ได้ออกมายืนยันแล้วว่า ยังไม่มีการอนุมัติ ออกกฎหมาย หรือข้อกำหนดใดๆ ในประเด็นดังกล่าวและกรมการขนส่งทางบก ยังอยู่ระหว่างเปิดรับฟังความคิดเห็นจากประชาชนเพิ่มเติม